E L Ő T E R J E S Z T É S

**Szombathely Megyei Jogú város közgyűlése Jogi és Társadalmi Kapcsolatok**

**Bizottsága 2018. június 22-i ülésére**

**Javaslat a KIRÁLY Szabadidősport Egyesület Ovi-foci programjának támogatására**

A KIRÁLY Szabadidősport Egyesület szeretne a vonzáskörzetéhez tartozó két óvodában – a Kőrösi Csoma Sándor Utcai Óvodában és a Margaréta Óvodában – Ovi-foci programot elindítani az óvodai törzsidőn kívül. Minél több gyermekkel szeretnék megismertetni a sportolás örömét, valamint a sport melletti elköteleződést kialakítani.

A gyermekeket a sportszervezet szakképzett munkatársai hoznák el az óvodákból 15 óra után. A foglalkozások a Király Sportlétesítményben, valamint a Brenner János Óvoda, Általános Iskola és Gimnázium tornatermében zajlanának. A szállítás az egyesület tulajdonában lévő kisbuszokkal történne, amelyek megfelelnek a biztonsági előírásoknak. A gyermekeket a foglalkozások végén a szülők veszik át a foglalkozásokat vezető szakemberektől.

Terveik szerint és az óvodákkal történt előzetes egyeztetések alapján hetente két alkalommal lennének a foglalkozások, igazodva az intézmények programjaihoz.

A szülők nyilatkozatban járulnának hozzá, hogy az Egyesület munkatársai vigyék az „edzésekre” a gyermekeket, illetve nyilatkozatban vállalnák azok délutáni foglalkozásról való hazavitelét.

Az előterjesztés mellékletét képezi az Egyesület és az óvodák közötti együttműködési megállapodás tervezet.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. június „ ”**

**/: Koczka Tibor :/**

**HATÁROZATI JAVASLAT**

**..../2018. (VI. 22.) JTKB. sz. határozat**

1. Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a KIRÁLY Szabadidősport Egyesület Ovi-foci programjának támogatására” című előterjesztést megtárgyalta, és a benne foglaltakat támogatja.
2. A Bizottság a KIRÁLY Szabadidősport Egyesület valamint az önkormányzati fenntartású óvodák között kötendő együttműködési megállapodást az előterjesztés melléklete szerinti tartalommal jóváhagyja.
3. A Bizottság felhatalmazza az óvodavezetőket arra, hogy a programok megvalósítása érdekében a szükséges intézkedéseket saját döntésük alapján megtegyék.
4. A Bizottság felkéri az alpolgármestert, hogy az együttműködési megállapodást az önkormányzati fenntartású óvodák részére küldje meg.

**Felelős: Koczka Tibor alpolgármester**

**Dr. Takácsné Dr. Tenki Mária, a bizottság elnöke**

**(dr. Bencsics Enikő, az Egészségügyi és Közszolgálati Osztály vezetője**

**Kovács Balázs, a Köznevelési, Sport és Ifjúsági Iroda vezetője)**

**Határidő: azonnal**